Antwoorde geëis ná kleuter se doodChiedza Sjambok en haar dogter, Britney. (Foto: ANA) Die burgerregtegroep Sanco eis ŉ ondersoek na redes waarom die Sandringham-polisie dié naweek glo nié ŉ saak van strafbare manslag aanhangig wou maak teen ŉ motoris wat glo ŉ eenjarige dogtertjie by haar dagsorgsentrum doodgery het nie. Britney Ruguwa is Saterdag by die Busy Bears-dagsorgsentrum in Rembrandtpark, waar haar ma, Chiedza Sjambok, haar die oggend afgelaai het, raakgery. Sjambok het gesê die gesin se pogings om die Sandringham-polisie te oortuig om die bestuurder in hegtenis te neem, was onsuksesvol. “Ons is geskok deur berigte dat die polisie nie die motoris aangekeer het nie, maar eerder klein Britney se ma weggewys het en haar aangesê het om Maandag terug te keer na die polisiestasie omdat dit naweek is,” het Sanco se eerste adjunkpresident, Packet Seaketso, gesê. “Sanco doen ŉ beroep op die Suid-Afrikaanse Polisiediens om die saak spoedig te ondersoek en op te tree teen die polisiebeamptes wat versuim het om ŉ saak teen die motoris aanhangig te maak. Dit is voorvalle soos dié wat die polisie se beeld skade berokken, tot nadeel van alle ander hardwerkende polisielede,” het Seaketso gesê. ŉ Aanvanklike saak van roekelose en nalatige bestuur by die Sandringham-polisie is Sondag verander na ŉ saak van strafbare manslag, maar niemand is nog aangekeer nie. Brig. Mathapelo Peters, Gautengse polisiewoordvoerder, het gesê die omstandighede rondom die ongeluk en die kleuter se dood word ondersoek. “ŉ Voorlopige ondersoek word gedoen sodat wanneer iemand in hegtenis geneem word, die inhegtenisneming op ŉ wetlike manier plaasvind en die saak vir vervolging voorgelê kan word,” het Peters gesê. “Die stasiebevelvoerder (van die Sandringham-polisie) het met die familie gesels en sal verseker hulle word op die hoogte gehou van vordering met die saak.” Sjambok het vroeër gesê toe hulle Saterdagaand die betrokke motoris in hegtenis wou laat neem, het die polisie hulle meegedeel dat die motoris reeds by die polisiekantoor was, maar toegelaat is om weer te gaan. “Ek het my bondeltjie vreugde verloor en dít is wat ek van die polisie kry,” het Sjambok gesê. Volgens haar het die polisie haar ook aangeraai om ŉ regsverteenwoordiger te kry. Sjambok het gesê die oorspronklike boodskap wat sy van die dagsorgsentrum gekry het, was dat klein Britney in die hospitaal opgeneem is nadat sy geval het. “Ek het eers by die hospitaal agtergekom my klein engel veg vir haar lewe en is aan lewensondersteunende masjiene gekoppel.”